Lögum um barneignir var breytt í Kína á föstudag en í fyrsta sinn í ríflega fjörtíu ár mega Kínverjar eignast allt að þrjú börn.
Sex ár eru síðan lögum um barneignir var síðast breytt í Kína. Þá var gefið leyfi fyrir því að foreldrar eignuðust tvö börn. Það var breyting á ríflega 40 ára gömlum lögum sem sett voru í Kína árið 1979 í tilraunum stjórnvalda til að hægja á fjölgun fjölmennustu þjóðar heims. Það er talið hafa tekist upp að vissu marki, og útreikningar sérfróðra segja að komið hafi verið í veg fyrir um 400 milljón barnsfæðingar á þessum tæpu 40 árum sem reglan var í gildi. Viðurlög við því að eignast fleiri en eitt barn voru allt frá sektum og atvinnumissi og til þvingaðra fóstureyðinga.
Reglurnar stuðluðu einnig af miklu ójafnvægi kynjanna, þegar fólk mátti bara eiga eitt barn töldu margir vænlegra að eiga son en dóttur. Þeir væru líklegri til að viðhalda ættarnafni fjölskyldunnar og sömuleiðis líklegri til að halda foreldrum sínum uppi þegar aldurinn færist yfir.
Kína er þó enn er fjölmennasta ríki heims en kínverska þjóðin er nú að eldast og fæðingartíðni hefur dregist mikið saman undanfarin ár. Tólf milljón börn fæddust í Kína í fyrra, sem er 18% færri börn en fæddust árið þar á undan. Því var það ákveðið á kínverska þinginu á föstudag að Kínverjar megi nú eignast þrjú börn, ef þeir geta og vilja.
Í fyrsta sinn í ríflega fjörtíu ár mega Kínverjar eignast allt að þrjú börn. Lögum um barneignir var breytt þar í landi á föstudag. 